3. การประกอบธุรกิจของแต่ละสายผลิตภัณฑ์/กลุ่มธุรกิจ

(1) ลักษณะผลิตภัณฑ์หรือบริการ

โรงพยาบาลกรุงธน 1 และ 2 ประกอบธุรกิจบริการด้านการแพทย์แก่ผู้เจ็บป่วยทุกสาขาโรคตลอด
24 ชั่วโมง โดยมีแพทย์เฉพาะโรคให้การรักษา พร้อมเครื่องมือการรักษาและวินิจฉัยโรคที่ทันสมัย

โรงพยาบาลกรุงธน 1
ได้เปิดสถาบันวัฒนธรรมและการแพทย์ตะวันออกขึ้นเพื่อผนวกการรักษาแผนไทยและแผนจีน
สำหรับเป็นทางเลือกให้กับผู้ป่วยที่ประสงค์จะรับการรักษาแผนตะวันออกเช่น
การนวดแผนไทยเพื่อบำบัดรักษา การอบประคบสมุนไพร การทับหม้อเกลือ การฝังเข็ม
การตรวจชีพจร และการออกกำลังกายเพื่อสุขภาพ

บริษัทฯ ไม่มีปัจจัยสำคัญที่มีผลกระทบต่อโอกาสหรือข้อจำกัดในการประกอบธุรกิจและไม่ได้รับการส่งเสริมการลงทุน

(2) การตลาดและภาวะแข่งขัน

(ก) นโยบายและลักษณะการตลาด

บริษัทฯ
มีนโยบายและดำเนินการตลาดภายใต้กรอบของกฎหมายสถานพยาบาลและข้อบังคับของแพทยสภา
โดยไม่ทำการประชาสัมพันธ์หรือโฆษณาในเชิงโอ้อวดคุณภาพ แต่จะมุ่งเน้นด้านมาตรฐาน
คุณภาพให้บริการผู้ป่วยที่มาใช้บริการซึ่งแยกเป็นประเภท ผู้ป่วยทั่วไปที่เสียค่าใช้จ่ายเอง
ผู้ป่วยกองทุนประกันสังคมและทดแทนแรงงาน ผู้ป่วยโครงการสุขภาพถ้วนหน้า ผู้ป่วยอุบัติเหตุตาม
พ.ร.บ ประกันภัยยานพาหะนะ ผู้ป่วยที่มีประกันสุขภาพกับบริษัทประกัน
และที่มีข้อตกลงกับหน่วยงานต่างๆ ในช่วง 3 ปีที่ผ่านมา ไม่มีการพึ่งพิงลูกค้ารายใดเกิน 30%
ของรายได้รวม

บริษัทฯ มีช่องทางการบริการให้ลูกค้า ณ
โรงพยาบาลทั้งสองแห่งและออกไปยังสถานประกอบการที่ต้องการตรวจสุขภาพให้แก่พนักงานโดยใช้หน่วยบริการเคลื่อนที่

บริษัทฯ ไม่มีการบริการในต่างประเทศ

(ข) สภาพการแข่งขันในอุตสาหกรรม

เนื่องจากการบริโภคของลูกค้าได้หันไปใช้ระบบประกันสุขภาพของภาครัฐมากขึ้น
ทั้งประเภทประกันสังคมและประกันสุขภาพถ้วนหน้า
จำนวนผู้ป่วยที่ชำระเงินด้วยตนเองซึ่งเป็นลูกค้ากลุ่มเดียวกัน
อาศัยอยู่ในภูมิลำเนาในรัศมีไม่ห่างจากโรงพยาบาลจึงลดลง
โรงพยาบาลจึงมีความจำเป็นที่จะต้องรักษาฐานของลูกค้าไว้ให้ได้มากที่สุดโดยร่วมเข้าโครงการสุขภาพทั้งสองของรัฐ
แต่เนื่องจากสภาพเศรษฐกิจได้ปรับตัวดีขึ้นบ้าง
จึงมีลูกค้าที่เลือกชำระเงินด้วยตนเองมาใช้บริการมากขึ้น

โรงพยาบาลเอกชนต่างได้เร่งพัฒนามาตรฐานคุณภาพการให้บริการโดยเข้าสู่ระบบมาตรฐานเช่น
ISO หรือ Hospital Accreditation (HA)
เพื่อรักษากลุ่มลูกค้าเดิมไม่ให้เปลี่ยนไปใช้สถานพยาบาลแห่งอื่นหรือโรงพยาบาลของรัฐ
ซึ่งโรงพยาบาลกรุงธนเองก็ได้นำระบบ ISO มาใช้ตั้งแต่ปี พ.ศ. 2543
และได้ยื่นขอรับรองคุณภาพโรงพยาบาล (HA) เมื่อต้นปี 2546

3) การจัดหาผลิตภัณฑ์หรือบริการ

(ก) วัตถุดิบและผู้จำหน่ายวัตถุดิบ

วัตถุดิบที่ใช้ในการรักษาและดำเนินงานสั่งซื้อจากแหล่งผลิตและตัวแทนจำหน่ายในประเทศทั้งหมดโดยไม่มีการซื้อจากต่างประเทศ
ในช่วง 3 ปีที่ผ่านมา ไม่มีการซื้อสินค้าจากผู้จัดจำหน่ายรายใดเกิน 30% ของยอดซื้อรวม

บริษัทฯ ไม่มีผลกระทบใดในการจัดหาวัตถุดิบ
หากผู้แทนจำหน่ายใดไม่สามารถจัดส่งวัตถุดิบให้ได้ด้วยเหตุผลบางประการ
ผู้แทนจำหน่ายอื่นสามารถจัดส่งของชนิดเดียวกันหรือใกล้เคียงให้แก่ทางโรงพยาบาลได้

(ข) ผลกระทบต่อสิ่งแวดล้อม

กระบวนการผลิตที่กระทบสิ่งแวดล้อมได้แก่ น้ำเสีย และขยะติดเชื้อ
มีการบำบัดและกำจัดตามระเบียบข้อบังคับของกฎหมาย กล่าวคือ

-   ขยะติดเชื้อ

  ขยะประเภทติดเชื้อจากโรงพยาบาล เช่น ชิ้นเนื้อจากการผ่าตัด เข็มและกระบอกฉีดยาที่ใช้แล้ว
  จะมีการแยกเก็บใส่ถุงสีแดงและมีรถเก็บขยะติดเชื้อของ ก.ท.ม.
  มารับไปกำจัดด้วยวิธีที่ต่างจากขยะทั่วไป

-   น้ำเสีย

  ส่วนของเสียจากอาคารของโรงพยาบาลได้ติดตั้งระบบบำบัดน้ำเสียตามข้อกำหนดของกฎหมายและมีการตรวจสอบคุณภาพของน้ำก่อนทิ้งลงสู่ท่อสาธารณะอย่างสม่ำเสมอ

การควบคุมโดยหน่วยงานของรัฐ – มีหน่วยงานหลายแห่งที่เข้ามาตรวจสอบมาตรฐานอย่างต่อเนื่อง
ได้แก่สำนักงานสิ่งแวดล้อมแห่งชาติ กรุงเทพมหานคร
กระทรวงสาธารณสุขและสำนักงานประกันสังคม

การควบคุมโดยหน่วยงานของบริษัทฯ - บริษัทฯ
มีคณะกรรมการอาชีวอนามัยและสิ่งแวดล้อมคอยติดตามผลกระทบและกำกับดูแลการปฏิบัติหน้าที่ของพนักงานให้เป็นไปตามกฎระเบียบและข้อบังคับ
และจากผลการปฏิบัติที่ผ่านมาเป็นไปตามกฎหมายที่กำหนด

(4) งานที่ยังไม่ได้ส่งมอบ

ไม่มี